## Educació trasllada als sindicats les novetats per al concurs de selecció de directors de centres educatius de la Comunitat Valenciana

*** El director general de Personal Docent ha explicat els criteris del concurs de trasllats i l’oferta d’ocupació pública de 2025
* Els directors de centres afectats per la riuada que acaben el seu mandat el 30 de juny podran acollir-se a un ajornament d’un any**

El director general de Personal Docent, Pablo Ortega, ha traslladat este dijous en mesa sectorial als sindicats les principals novetats del concurs de selecció de directors de centres educatius de la Comunitat Valenciana.

Així mateix, en la reunió s’ha informat sobre l’oferta d’ocupació pública de 2025, en la qual s’oferiran 1.959 places del cos de Mestres, de les quals es reserva un contingent no inferior al 10 % de les vacants per a ser cobertes entre persones amb discapacitat o diversitat funcional. A més, en la trobada s’han explicat els criteris per a la determinació de vacants del concurs de trasllats.

Quant a les novetats del procés d’elecció de directors destaca que els centres educatius afectats per la riuada que acaben el seu mandat el 30 de juny podran sol·licitar un ajornament d’un any.

En compliment de la Llei de llibertat educativa, s’establix el valencià com a requisit per als directors de centres que impartixen Infantil, Primària, ESO, Batxillerat o Educació de Persones Adultes. En la resta de les ensenyances (EOI, conservatoris…) el valencià es valorarà com a mèrit.

Entre altres novetats, destaca que, en centres amb més d’una candidatura, es prioritzaran els aspirants amb destinació definitiva en el centre. Només si estes candidatures no arriben a l’avaluació mínima de la comissió de selecció es valoraran candidatures d’aspirants amb destinació definitiva en altres centres.

Es requerix que la persona candidata incloga en el seu projecte de direcció els càrrecs de direcció d’estudis i secretaria que l’acompanyen en la candidatura. A més, s’introduïxen dos nous apartats en el barem de mèrits: valoració de candidats que han ocupat llocs d’assessoria tècnica docent, assessoria de formació permanent del professorat o direcció de secció en l’administració; valoració de candidats que han ocupat llocs el complement de destinació dels quals és superior al del cos docent pel qual participen.

Quant als criteris per a la determinació de vacants del concurs de trasllats, des de la Conselleria d’Educació s’ha informat que s’ha comptat amb la següent informació de cada centre per especialitats: dades del procediment de determinació de plantilles per al curs actual; llocs de treball a jornada completa habilitats en els 4 últims cursos; llocs de treball de catàleg en el curs actual; llocs de treball de catàleg A/B, places del cos de mestres en IES; nombre de personal amb destinació definitiva en el centre; i personal suprimit o desplaçat del centre per falta d’hores este curs escolar.

A més, s’han traslladat els criteris necessaris per a oferir una vacant en el concurs de trasllats de cada especialitat i per a cada etapa educativa.

Fecha: 06/02/2025